Urmas Vadi

**Urmas Vadi** (sündinud 28. veebruaril 1977) on eesti kirjanik, ajakirjanik, stsenarist ja lavastaja.

## Haridus ja karjääri algus
Vadi on lõpetanud Tartu Forseliuse Gümnaasiumi 1997. aastal ja Tallinna Pedagoogikaülikooli raadiorežii erialal 2002. aastal.

Näitekirjandusse tuli Vadi lastenäidenditega, tema esiknäidendina jõudis kutselise teatri lavale "Lendav laev" Vanemuises 2000. aastal.

1990. aastate lõpus oli Vadi Tartu NAKi juhatuse esimees, ent astus hiljem organisatsioonist välja.

## Töö ja looming
### Näitekirjanikuna
Alates 2001. aastast on teatrites lavastatud terve rida Vadi näidendeid: "Varasta veel võõraid karusid" (Ugala), "Lendav laev" (Vanemuine), "Kohtume trompetis!" (Valmieras Teatris, VAT Teater), muusikal Georg Otsast "Georg" (Smithbridge Productions), "Elvis oli kapis!" (VAT Teater), pseudoajalooline põnevuslugu "Ballettmeister" (Endla, 2009, lavastaja Andres Noormets) ja "Peeter Volkonski viimane suudlus" (Tartu Uus Teater). Raadioteatris on lavastatud näidendid "Varasta veel võõraid karusid" (2000) ja "Maailma parim küla" (2009).

Aastatel 2019–2021 sai ta riiklikku kirjanikupalka.

2022. aastal oli Urmas Vadi kirjandusfestivali Prima Vista patroon. Festival toimus Tartus 9.–14. maini 2022 ja selle teema oli "Mängu piirid".

### Lavastajana
2004. aastal tegi Vadi VAT Teatris lavastajadebüüdi oma näidendiga "Kohtume trompetis". 2010. aastal lavastas ta Tartu Uues Teatris enda näidendi "Peeter Volkonski viimane suudlus" ja 2011. aastal "Rein Pakk otsib naist". 2011. aastal lavastas Vadi Ugala teatris "Minu isa 20 aastat hiljem". 2012. aastal esietendus Vadil kolm lavastust: "Allaberdi testament" (Tartu Uus Teater), "Hullumaja suvepäevad Vaino Vahingu ainetel" (Rakvere Teater) ja "Tagasi Eestisse" (Vanemuine).

Veel autorilavastusi:
* 2018 – "Emma­nuelle’i jälgedes. Ahistamise ABC" (Tartu Uus Teater)
* 2020 – "Millest tekivad triibud?" (Draamateater)
* 2022 – "Tund enne päikesetõusu" (Draamateater)
* 2023 – "Sada grammi taevasina" (Artur Alliksaare elust ja loomingust inspireeritud lavastus, Vanemuine/Sadamateater)
* 2023 – "Pink" (Juhan Viidingu tekstidest inspireeritud lühilavastus, Kirjandustänava festival)

### Raadioajakirjanikuna

Suvel 2010 juhtis Vadi Vikerraadios lugemisaasta kirjandussaadet "Keda sina viimati lugesid?", milles kirjanikud rääkisid teiste kirjanike loomingust. Aastatel 2012–2014 oli ta Vikerraadio saatesarja "Kohustuslik kirjandus" autor ja toimetaja. Vadi on toimetanud ja juhtinud ka Vikerraadio kultuurisaateid "Inemise sisu" (1999–2011), "Litter" (2001–2009), "Kultuurikaja" (2003–2012), "Ahjualune" (2013–2015). Aastatel 2016–2019 juhtis ta Vikerraadios saadet "Töövari".

### Kirjandusteoseid
* "Kui klosetist kerkib kloaak" (1996)
* "Suur sekund" (1999)
* "Lendav laev" (2000)
* "Unetute ralli" (2002)
* "Muna" (2002)
* "Kohtume trompetis! Elvis oli kapis!" (2005)
* "Kohtumine tundmatuga" (2008)
* "Revident" (2009)
* "Kirjad tädi Annele" (2010)
* "Tagasi Eestisse" (2012)
* "Kuidas me kõik reas niimoodi läheme" (2014)
* "Head tüdrukud lähevad taevasse" (2015)
* "Neverland" (2017)
* "Ballettmeister" (2019)
* "Elu mõttetusest" (2019)
* "Hing maanteeserval" (2021)
* "Kuu teine pool" (2023)

#### Filmistsenaariumid
* "Kohtumine tundmatuga" (ETV, 2005, režissöör Jaak Kilmi)
* "Tabamata ime" (Von Krahli Teater, 2006)

#### Kuuldemänge Raadioteatris
* "Varasta veel võõraid karusid" (2000, järjekuuldemäng, 5 osa)
* "Rudolf Allaberdi testament" (2013)
* "Kingitus" (2021)
* "Kääbussiga" (2024)

## Tunnustus
* 2005 – Eesti Televisiooni stsenaristi aastapreemia (Vadi stsenaarium "Kohtumine tundmatuga")
* 2008 – Tartu Kultuurikandja (kultuurikajastaja)
* 2010 – Eesti Teatriliidu algupärase dramaturgia auhind
* 2010 – Eesti Rahvusringhäälingu aastapreemia
* 2010 – Eesti Kultuurkapitali kirjanduse sihtkapitali aastapreemia („Peeter Volkonski viimane suudlus“)
* 2011 – Friedebert Tuglase novelliauhind ("Kuidas me kõik reas niimoodi läheme")
* 2011 – Siugja Sulepea kirjandusauhind ("Kirjad tädi Annele")
* 2012 – Tartu Kultuurikandja (aasta teose looja kategoorias)
* 2013 – Aasta Kirjaniku auhind ("Tagasi Eestisse")
* 2013 – Tallinna Ülikooli kirjandusauhind ("Tagasi Eestisse")
* 2016 – Aasta Raamatusõbra auhind (koos Peeter Helmega; raamatuteemalised saated Eesti Rahvusringhäälingus)
* 2017 – Friedebert Tuglase novelliauhind ("Auhind")
* 2019 – Tallinna Ülikooli sajandi vilistlane
* 2020 – Virumaa kirjandusauhind (romaan "Ballettmeister")
* 2024 – Aasta Kirjaniku auhind (romaan “Kuu teine pool”)

### Kirjandusvõistluste auhinnad
* 1999 – Eesti Näitemänguagentuuri näidendivõistluse I preemia lastenäidendite kategoorias ("Varasta veel võõraid karusid", koos Contraga (laulusõnad))
* 2003 – Eesti Näitemänguagentuuri näidendivõistluse ergutuspreemia ("Kadunud kosmoses")
* 2007 – Eesti Näitemänguagentuuri näidendivõistluse ergutuspreemia ("Ballettmeister ja neli rahvavaenlast")

### Stipendiumid
* 2015 – stipendium "Ela ja sära"

## Isiklikku
Urmas Vadi elab Tartus. Ta on abielus, tal on kaks poega ja tütar.

## Viited

## Välislingid

* Endlas esietendus Urmas Vadi põnevuslugu Pärnu Postimees, 1. mai 2009
* Urmas Vadi ja Sven Karja kirjandusõhtu 24. novembril 2004 (MP3-failid)
* Urmas Vadi IMDB-s
* Riho Laurisaar. Urmas Vadi – Pätt, luru ja näitekirjanik EPL, 26. veebruar 2005
* Silja Joon. Urmas Vadi: Ilu päästab maailma Pärnu Postimees, 29. aprill 2009
* Raimu Hanson. Miks kirjanik Urmas Vadi NAKist välja astus Postimees, 20. detsember 2010
* Raimu Hanson. Kirjanik usub puu hinge ja kivi kukkumist (intervjuu). Postimees, 21. detsember 2010
* Urmas Vadi. Kirjanik ja aed. Muruniiduk on ainus, mis meile jäänud on Eesti Ekspress, 2. august 2017